**Informatīvais ziņojums par Valsts valodas centra darba tendencēm Latgalē**

**Jauns solis valsts valodas stiprināšanā** - **Valsts valodas centra sabiedriskie palīgi**

 Valsts valodas prasmes situācija Daugavpilī un citviet Latgalē ir cieši saistīta ar etniskajām īpatnībām, kas savukārt veido krievu valodas pašpietiekamību šajā valsts reģionā.

 Lai varētu īstenot vienu no Valsts valodas likuma mērķiem – tiesības brīvi lietot latviešu valodu jebkurā dzīves jomā visā Latvijas teritorijā, Valsts valodas centrā 2015. gada decembrī ir uzsācis darbību centra sabiedrisko palīgu institūts.

 Tas izveidots saskaņā ar Ministru kabineta 2015. gada 16. februāra rīkojuma Nr. 78 „Par Valdības rīcības plānu Deklarācijas par Laimdotas Straujumas vadītā Ministru kabineta iecerēto darbību īstenošanai” uzdevumā Nr. 134.4. noteikto. Ir izstrādāti kritēriji palīgu atlasei, detalizēti pienākumu apraksti, koordinēšanas institūta darbības principi, kā arī metodiskie materiāli. Sabiedriskie palīgi pēc līguma noslēgšanas ik pa 6 mēnešiem centrā tiek apmācīti, turklāt viņu darbības koordinācijai un atbalstam Valsts valodas centrā izveidota īpaša vecākā valsts valodas inspektora–koordinatora amata vieta.

Līdz 2016. gada beigām visā Latvijā sabiedriskie palīgi vidēji snieguši 350 konsultācijas, bet darbu bija uzsākuši 27 sabiedriskie palīgi dažādos valsts novados.

Trīs sabiedriskie palīgi Daugavpilī uzsāka darbu 2016. gada decembrī. Jāuzsver, ka tas ir ļoti pozitīvi, ņemot vērā Daugavpils multietnisko sastāvu. Sabiedriskie palīgi ar savu darbību cenšas nodrošināt latviešu valodas saglabāšanu, aizsardzību un attīstību, jo konsultē personas par valsts valodas lietojumu publiskajā vidē, informē iestāžu un komersantu atbildīgās personas par normatīvo aktu prasībām valsts valodas lietošanas jomā.

Sabiedrisko palīgu darbība Daugavpilī un citur Latvijā turpina popularizēt un attīstīt sabiedrisko palīgu institūtu kopumā, pierādot šī institūta pozitīvo un proaktīvo darbību latviešu valodas saglabāšanā. Līdz šim nav apstiprinājies iepriekš plašsaziņas līdzekļos paustais, ka Daugavpilī būs "valsts valodas policija", bet gan tas, ka sabiedriskie palīgi sniedz konsultācijas, nodrošina atbalstu neskaidros lingvistiskos jautājumos, sekmējot pareizu valsts valodas lietojumu un stiprinot pilsonisko sabiedrību.

**Studentu iesaiste Valsts valodas centra darbībā**

Papildus jānorāda, ka Ventspils Augstskolas studentu grupa sabiedriskā palīga Artūra Viļuma (Rēzekne) vadībā veica pētījumu "Marķējumu tulkojumu valsts valodā atbilstība ražotāja sniegtajai informācijai". Šādā veidā studenti piedalījās Valsts valodas likuma 21. panta trešās daļas prasību pārbaudē (“ikvienai importētai precei, kuras marķējumā, lietošanas instrukcijā, garantijas dokumentos vai tehniskajā pasē ietvertā informācija ir svešvalodā, pievienojams šīs informācijas tulkojums valsts valodā”) un zināmā mērā veica sabiedrisko palīgu funkcijas Latgales reģiona sabiedriskā palīga vadībā.

**Tiesvedības Latgales reģionā**

 Tiesvedību gadījumi Latgalē nevar kalpot par vienīgo atskaites punktu valsts valodas lietojuma situācijas raksturojumam šajā reģionā, jo, līdzīgi kā Rīgas reģionā, liela daļa pārkāpumu tiek novērsti sākotnējo pārbaužu posmā un nenonāk līdz tiesai. Plašāk zināmās tiesvedības pērnajā un šajā gadā ir saistītas ar pašvaldību deputātu valsts valodas lietojumu. Tiesvedība par Daugavpils pilsētas domes deputāta V. Bojarūna deputāta mandāta anulēšanu vēl nav beigusies. Balvu pašvaldības deputātam I. Baranovam tiesa augstākajā instancē lēma anulēt deputāta mandātu, bet Zilupes mērs O. Agafonovs pēc soda piemērošanas uzlaboja valsts valodas lietojumu.

 Latgales reģionā aktualizējušies jautājumi par uzrakstos un izkārtnēs sniegtās informācijas atbilstību normatīvo aktu prasībām. Šobrīd norisinās divas tiesvedības ar viesnīcām, no kurām viena ir pašvaldības viesnīca Rēzeknē, bet otra – privāta viesnīca Daugavpilī, kurai uzraksts latviešu valodā atveidots mazākā izmēra rakstzīmēm nekā svešvalodā.

 Valsts valodas centram ir aktuālas tiesvedības par centra amatpersonu likumīgo prasību savlaicīgu neizpildīšanu (LAPK 175.2 pants), bet, atšķirībā no Rīgas reģiona, kur to skaits ir ievērojams, Latgalē tāda ir bijusi tikai viena.

**Izmaiņas sodu politikā**

 Valsts valodas centra īstenotā sodu politika nav atkarīga no reģiona. 2016. gadā Valsts valodas centrs aktīvi strādāja, lai īstenotu Valsts valodas likuma mērķi un nodrošinātu latviešu valodas brīvas lietošanas tiesības visā Latvijas teritorijā. Šā mērķa sasniegšanai centrs mazāk izmantojis sodīšanas funkciju, vairāk rūpējoties par pārkāpumu faktisko novēršanu un valodas lietojuma pilnveidi. Arī 2016. gada raksturīgākais pārkāpums bija valsts valodas nelietošana nepieciešamā apjomā, veicot amata pienākumus.

Valsts valodas centra Valodas kontroles departamenta amatpersonas 2016. gadā veikušas 3372 valsts valodas lietojuma pārbaudes, liecina centra dati par Valsts valodas likuma prasību ievērošanu pagājušajā gadā. Pārbaudes veiktas gan kontroles programmas ietvaros – valsts un pašvaldību kapitālsabiedrībās, gan izskatot personu iesniegumus.

Salīdzinot ar iepriekšējiem gadiem, būtiski samazinājies centra uzsākto administratīvā pārkāpuma lietvedību skaits. 2016. gadā par konstatētajiem pārkāpumiem uzsāktas 493 lietvedības, un tas ir gandrīz četras reizes mazāk nekā 2015. gadā. Šāds rezultāts sasniegts, mainot centra darbības uzsvaru no sodīšanas funkcijas, kas ne vienmēr sasniedz likumā ietverto mērķi, uz konstatēto pārkāpumu novēršanu. Ja atklātais pārkāpums ir maznozīmīgs, Valsts valodas centrs neuzsāk lietvedību, ļaujot personām samērīgā termiņā pārkāpumus novērst. Šāda centra taktika izrādījusies efektīvāka, jo veicina to pārkāpēju aktīvu iesaisti konstatēto problēmu novēršanā, kas kļūdījušies vai nav bijuši pietiekami zinoši. Lielu atbalstu šajā procesā sniedz sabiedriskie palīgi.

**Uzņēmēju un mediju iesaiste pareizas un kvalitatīvas valsts valodas lietošanā**

 ***Akcija “Latviešu valodai draudzīga vide”.***

 2016. gada 25. novembrī Tieslietu ministrijā noslēdzās Valsts valodas centra rīkotā ilggadējā akcija „Latviešu valodai draudzīga vide” ar svinīgu laureātu apbalvošanu. Akcijas mērķis ir noteikt, kuri apkalpojošās sfēras uzņēmumi atbilst apzīmējumam „Latviešu valodai draudzīga vide”, kuros vispilnīgāk tiek ievērotas Valsts valodas likuma un citu normatīvo aktu prasības valsts valodas lietojuma jomā. Akcija norisinājās no 2016. gada 16. maija līdz 30. septembrim. Par latviešu valodai draudzīgākajiem uzņēmumiem pērn tika atzīti 24 uzņēmumi no apkalpojošās sfēras, tostarp, Balvu novada pašvaldības aģentūra "Ziemeļlatgales Biznesa un tūrisma centrs". Iepriekšējos gados laureātu godā ir bijuši arī daugavpilieši, piemēram, viesnīca “Latgola” u.c.

***Akcija “Latviešu valodas kvalitāte periodiskajā presē”***

Savukārt 2017. gada 23. martā Tieslietu ministrijā ar svinīgu laureātu apbalvošanu noslēdzās Valsts valodas centra pirmo reizi rīkotā akcija „Latviešu valodas kvalitāte periodiskajā presē”. Tās galvenais mērķis ir noteikt, izvērtēt un godināt periodiskās preses izdevumus, kuros lietota kvalitatīva latviešu valoda, kā arī sniegt pamatotus ieteikumus tās kvalitātes paaugstināšanai. Akcija norisinājās no 2016. gada 1. maija līdz 30. novembrim. Akcijā piedalījās 28 preses izdevumi. Tika noteikti ne vairāk kā trīs uzvarētāji katrā no šādām kategorijām: nacionālie laikraksti; reģionālie laikraksti; žurnāli, kas iznāk reizi nedēļā; žurnāli, kas iznāk retāk nekā reizi nedēļā. Katrs no laureātiem saņem tiesības izmantot zīmolu “Laba valoda”. Godināto laureātu sarakstā bija arī Latgales reģiona preses izdevums “Latgales Laiks”.

Tieslietu ministrs Dzintars Rasnačs

10.05.2017. 16:42

975

M.Baltiņš

Valsts valodas centra direktors

67334610

Maris.baltins@vvc.gov.lv